Det får ikke umiddelbart arrangørerne bag årets Roskilde Festival til at overveje en aflysning, at den store musikfestival i i Glastonbury i Sydvestengland onsdag blev aflyst.

Den britiske festival regnes for den danske festivals tvilling, og i år var det endda festivalens 50-års jubilum. Hovednavnene var Paul McCartney og Taylor Swift, og samtlige 135.000 billetter blev solgt i løbet af sølle 34 minutter.

Men faren for smitte med coronavirus tog altså modet fra arrangørerne.

»Det er meget trist, at en så stor og betydningsfuld festival som Glastonbury må aflyse på grund af de ekstraordinære omstændigheder«, siger Roskilde Festivals talskvinde Christina Bilde, men tilføjer, at det ikke umiddelbart får betydning for Roskilde Festival.

»Vi forventer stadig at afholde festivalen, og vi er i fuld gang med planlægningen. Vi forstår fuldt ud, at mange bliver bekymrede over, om Roskilde Festival også er i fare nu, fordi de to festivaler ligger så tæt på hinanden og også deler en række kunstnere på plakaten. Men det er svært at sammenligne festivalerne så direkte«, siger Christina Bilde og peger på, at Glastonburys arrangører blandt andet skriver, at de aflysningen skyldes, at festivallen har en meget lang opbygningsperiode, hvor tusinder af frivillige og medarbejdere samles tre måneder, hvor de bor og bygger op sammen.

»Sådan er det ikke hos os, hvor vi opbygger festivalpladsen over kortere tid og tættere på start«, siger hun.

I øvrigt henviser hun til, at en række andre store festivaler i Europa finder sted i samme periode, og at arrangørerne bag dem alle er enige om, at det er muligt at gennemføre festivalerne til sommer.